પરંતુ બાળપણ એમ દોટ મૂકીને ઘેર પાછા ફરવા દે નહીં. રસ્તામાં સંઘેડિયા બજાર આવે એટલે સંઘેડા પર લાકડાના રમકડાંનો ઘાટ ઘડાતો જોવામાં ચિત્ત ચોંટી જાય. લાકડાના રમકડામાંથી ક્યારેક ઘોડિયે લટકાવવાનો પોપટ આકાર પામતો હોય તો ક્યારેક પાન-સોપારીની રકાબી ઘડાતી હોય. એ કારીગરીની એવી સચોટ અસર મન પર રહી ગઈ છે કે આજે કોઈ સરસ વાર્તા વાંચીને બોલી જવાય છે : વાર્તાનો ઘાટ સંઘેડા ઉતાર જેવો સચોટ છે.